title: 2006/109/EB: 2006 m. sausio 19 d.  Komisijos sprendimas, priimantis pasiūlytą įsipareigojimą, susijęs su antidempingo tyrimu dėl tam tikrų Kinijos Liaudies Respublikos kilmės liejinių importo

text:
17.2.2006

               LT

               Europos Sąjungos oficialusis leidinys

               L 47/59

      KOMISIJOS SPRENDIMAS

   2006 m. sausio 19 d.
   priimantis pasiūlytą įsipareigojimą, susijęs su antidempingo tyrimu dėl tam tikrų Kinijos Liaudies Respublikos kilmės liejinių importo
   (2006/109/EB)
   EUROPOS BENDRIJU KOMISIJA,
   atsižvelgdama į Europos bendrijos steigimo sutartį,
   atsižvelgdama į 1995 m. gruodžio 22 d. Tarybos reglamentą (EB) Nr. 384/96 dėl apsaugos nuo importo dempingo kaina iš Europos bendrijos narėmis nesančių valstybių (1) (toliau – pagrindinis reglamentas), ypač į jo 8 straipsnį,
   pasitarusi su Patariamuoju komitetu,
   kadangi:
   A.   PROCEDŪRA

               (1)

               Taryba Reglamentu (EB) Nr. 1212/2005 (2) (toliau – galutinis reglamentas) įvedė galutinį antidempingo muitą Kinijos Liaudies Respublikos (toliau – KLR) kilmės į Bendriją importuojamiems liejiniams.

               (2)

               Komisija negali priimti jokių pasiūlymų po galutinio reglamento paskelbimo. Tyrimo, po kurio buvo įvestos galutinės priemonės, metu keletas eksportuojančių gamintojų nurodė, kad ketina pasiūlyti įsipareigojimą dėl kainos, tačiau per pagrindinio reglamento 8 straipsnio 2 dalyje nustatytą terminą nepateikė gerai pagrįstų įsipareigojimo pasiūlymų. Nepaisant to, kaip nustatyta galutinio reglamento 152 konstatuojamojoje dalyje, Taryba, atsižvelgdama į minėtiems ūkio subjektams (daugiausia mažosioms ir vidutinėms įmonėms) iškilusios problemos sudėtingumą ir į tai, kad, prieš paskelbiant galutines išvadas, nebuvo padaryta preliminarių išvadų, mano, kad išimties tvarka jiems reikėtų leisti parengti įsipareigojimo pasiūlymus pasibaigus minėtam terminui.

         B.   ĮSIPAREIGOJIMAS

               (3)

               Pasibaigus pirmiau minėtam terminui, Kinijos įrengimų ir elektronikos gaminių importo ir eksporto prekybos rūmai kartu su dvidešimčia bendradarbiaujančių Kinijos bendrovių arba bendradarbiaujančių bendrovių grupių, įskaitant ir su viena iš grupių susijusį importuotoją, (toliau – bendrovės) pasiūlė bendrą įsipareigojimą. Įsipareigojime nustatyta, kad vienai iš bendrovių arba Kinijos įrengimų ir elektronikos gaminio importo ir eksporto prekybos rūmams pažeidus įsipareigojimą, laikoma, jog įsipareigojimą pažeidė visos jį pasirašiusios šalys. Tačiau, atsižvelgiant į tai, kad Kinijos įrengimų ir elektronikos gaminių importo ir eksporto prekybos rūmai neprižiūri susijusio importuotojo Bendrijoje vykdomų perpardavimų, susijusiam importuotojui arba su juo susijusiems eksportuotojams KLR padarius bet kokį pažeidimą laikoma, kad pažeidimą padarė tik ta konkreti grupė. Kinijos valdžios institucijos parėmė šį įsipareigojimo pasiūlymą.

               (4)

               Pagal šį įsipareigojimą Kinijos įrengimų ir elektronikos gaminių importo ir eksporto prekybos rūmai ir bendrovės įsipareigoja užtikrinti, kad tiriama prekė bus eksportuojama nustatyta minimalia arba didesne už minimalią kaina, dėl kurios dydžio pašalinamas žalingas dempingo poveikis. Be to, pateiktame pasiūlyme numatyta indeksuoti tiriamos prekės minimalią kainą, vadovaujantis šios prekės pagrindinės žaliavos, t. y. ketaus, viešu tarptautiniu kotiravimu, atsižvelgiant į tai, kad liejinių kainos labai skiriasi atsižvelgiant į ketaus kainas.

               (5)

               Atsižvelgdama į tai, kas išdėstyta pirmiau, Komisija mano, kad Kinijos įrengimų ir elektronikos gaminių importo ir eksporto prekybos rūmų ir bendrovių pasiūlytą įsipareigojimą galima priimti, nes juo pašalinamas žalingas dempingo poveikis. Be to, remiantis reguliariomis ir išsamiomis ataskaitomis, kurias Kinijos įrengimų ir elektronikos gaminių importo ir eksporto prekybos rūmai ir bendrovės įsipareigojo teikti Komisijai, bus galima veiksminga stebėsena ir manoma, kad sumažės vengimo laikytis įsipareigojimo rizika.

               (6)

               Tam, kad Komisija galėtų veiksmingai stebėti, kaip laikomasi prisiimto įsipareigojimo, atitinkamai muitinei pateikus prašymą išleisti į laisvą apyvartą prekes pagal įsipareigojimą, atleidimas nuo muito priklausys nuo to, ar pateikiamoje sąskaitoje-faktūroje yra bent Tarybos reglamento (EB) Nr. 268/2006 priede nurodyta informacija (3). Tokia informacija reikalinga taip pat tam, kad muitinės galėtų pakankamai tiksliai nustatyti, ar siunta atitinka prekybos dokumentus. Jei tokia prekybinė sąskaita nepateikiama arba jei joje nurodyta prekė neatitinka muitinei pateiktos prekės, mokamas pirmiau minėtu Reglamentu nustatytas atitinkamos normos antidempingo muitas.

               (7)

               Siekiant dar geriau užtikrinti, kad būtų veiksmingai laikomasi įsipareigojimo, importuotojai buvo informuoti pirmiau minėtu Tarybos reglamentu, kad dėl bet kokių įsipareigojimo pažeidimų antidempingo muitai atitinkamiems sandoriams gali būti nustatyti atgaline data.

               (8)

               Jeigu įsipareigojimas pažeidžiamas ar atsiimamas arba jeigu Komisija atsiima įsipareigojimo pripažinimą, antidempingo muitas, nustatytas pagal pagrindinio reglamento 9 straipsnio 4 dalį, yra automatiškai taikomas laikantis pagrindinio reglamento 8 straipsnio 9 dalies,

         NUSPRENDĖ:
   1 straipsnis
   Priimamas Kinijos įrengimų ir elektronikos gaminių importo ir eksporto prekybos rūmų ir toliau išvardytų bendradarbiaujančių gamintojų pasiūlytas įsipareigojimas, susijęs su antidempingo tyrimu dėl tam tikrų liejinių, kurių kilmės šalis yra Kinijos Liaudies Respublika.

               Bendrovė

               TARIC papildomas kodas

                  Beijing Tongzhou Dadusche Foundry Factory, East of Dongtianyang Village, Dadushe, Tongzhou Beijing

               A708

                  Botou City Simencun Town Bai Fo Tang Casting Factory, Bai Fo Tang Village, Si Men Cun Town, Bo Tou City, 062159, Hebei Province

               A681

                  Botou City Wangwu Town Tianlong Casting Factory, Changle Village, Wangwu Town, Botou City, Hebei Province

               A709

                  Changan Cast Limited Company of Yixian, Hebei, Taiyuan main street, Yi County, Hebei Province, 074200

               A683

                  Changsha Jinlong Foundry Industry Co., Ltd, 260, Jinchang Road, JinJing Town, Changsha, Hunan

               A710

                  Changsha Lianhu Foundry, Lianhu Village, Yuhuating Town, Yuhua District, Changsha, Hunan

               A711

               Gaminamų ir parduodamų GB Metal Products Co., Ltd. Zhuanlu Town, Dingzhou, Hebei arba gaminamų GB Metal Products Co., Ltd. Zhuanlu Town, Dingzhou, Hebei ir parduodamų su ja susijusios pardavimų įmonės GB International Trading Shanghai Co Ltd, B301–310 Yinhai Bldg., 250 Cao Xi Rd., Sanghai

               A712

                  Guiyang Bada Foundry Co., Ltd, Mengguan Huaxi Guiyang, Guizhou

               A713

                  Hebei Jize Xian Ma Gang Cast Factory, Nankai District. Xiao, Zhai Town, Jize County, Handan City, Hebei

               A714

               Gaminamų ir parduodamų Hebei Shunda Foundry Co., Ltd. Qufu Road, Quyang, 073 100, PRC arba gamintamų Hebei Shunda Foundry Co., Ltd. Qufu Road, Quyang, 073100, PRC ir parduodamų su ja susijusios pardavimų įmonės Success Cast Tech-Ltd., 603A Huimei Business Centre 83 Guangzhou Dadao(s), Guangzhou 510300

               A715

                  Hong Guang Handan Cast Foundry Co., Ltd., Nankai District, Xiao Zhai Town, Handou City, Jize County, Hebei

               A716

               Pagaminta i) Zibo Benito Metalwork Co., Ltd., No. 1, Shitanwu, Boyi Road, Boshan District, Zibo City, Shandong China, 255201, ii) Benito (Tianjin) Metals Products Co., Ltd., Da Lu Zhuang Village, Bei Zha Kou Town, Jin Nan District, Tianjin arba iii) Qingdao Benito Metals Products Co. Ltd., Yan Jia Ling Village, Tong Ji Jie Dao Office, Jimo City, Qingdao, Shandong Province ir išimtinai importuota Fundició Dúctil Benito, Via Ausetania, 11, 08560 Manlleu, Barcelona, Spain

               A717

                  Qingdao Qitao Casting Co., Ltd., Nan Wang Jia Zhuang Village, Da Xin Town, Jimo City, Qingdao, Shandong Province, 266200

               A718

                  Shandong Huijin Stock Co., Ltd., North of Kouzhen Town, Laiwu City, Shandong Province, 271114

               A684

                  Shane City Fangyuan Casting Co., Ltd., West of Nango Village, Shiliting Town, Shane City, Hebei Province

               A719

                  Shanxi Yuansheng Casting and Forging Industrial Co. Ltd, No. 8 DiZangAn, Taiyuan, Shanxi, 030002

               A680

                  Tianjin Fu Xing Da Casting Co., Ltd., West of Nan Yang Cun Village, Jin Nan District, 300350, Tianjin

               A720

                  Weifang Jianhua Casting Co., Ltd., Kai Yuan Jie Dao Office, Hanting District, Weifang City, Shandong Province

               A721

               Zibo City Boshan Guangyuan Casting Machinery Factory, Xiangyang Village, Badou Town, Boshan District, Zibo City Shandong Province

               A722

               Zibo Dehua Machinery Co., Ltd., North of Lanyan Street, Zibo High-tech Developing Zone

               A723

         2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.

      Priimta Briuselyje, 2006 m. sausio 19 d.

            Komisijos vardu

         Peter MANDELSON

            Komisijos narys

      (1)  OL L 56, 1996 3 6, p. 1. Reglamentas su paskutiniais pakeitimais, padarytais Reglamentu (EB) Nr. 2117/2005 (OL L 340, 2005 12 23, p. 17).

      (2)  OL L 199, 2005 7 29, p. 1.

      (3)  Žr. šio Oficialiojo leidinio 3 p.


title: 2007/730/EB: 2007 m. spalio 16 d. Komisijos sprendimas dėl priemonių, kurių ėmėsi Jungtinė Karalystė, pagal Tarybos direktyvos 89/552/EEB dėl valstybių narių įstatymuose ir kituose teisės aktuose išdėstytų nuostatų, susijusių su televizijos programų transliavimu, derinimo 3a straipsnio 1 dalį, suderinamumo su Bendrijos teise (Tekstas svarbus EEE)

text:
14.11.2007

               LT

               Europos Sąjungos oficialusis leidinys

               L 295/12

      KOMISIJOS SPRENDIMAS

   2007 m. spalio 16 d.
   dėl priemonių, kurių ėmėsi Jungtinė Karalystė, pagal Tarybos direktyvos 89/552/EEB dėl valstybių narių įstatymuose ir kituose teisės aktuose išdėstytų nuostatų, susijusių su televizijos programų transliavimu, derinimo 3a straipsnio 1 dalį, suderinamumo su Bendrijos teise
   (Tekstas svarbus EEE)
   (2007/730/EB)
   EUROPOS BENDRIJŲ KOMISIJA,
   atsižvelgdama į Europos bendrijos steigimo sutartį,
   atsižvelgdama į 1989 m. spalio 3 d. Tarybos direktyvą 89/552/EEB dėl valstybių narių įstatymuose ir kituose teisės aktuose išdėstytų nuostatų, susijusių su televizijos programų transliavimu, derinimo (1), ypač į jos 3a straipsnio 2 dalį,
   atsižvelgdama į komiteto, įsteigto remiantis Direktyvos 89/552/EEB 23a straipsniu, nuomonę,
   kadangi:

               (1)

               1998 m. rugsėjo 25 d. raštu Jungtinė Karalystė (toliau – JK) pranešė Komisijai apie priemones, kurių ėmėsi remdamasi Direktyvos 89/552/EEB 3a straipsnio 1 dalimi. 1998 m. lapkričio 2 d. Komisija pranešė apie šias priemones kitoms valstybėms narėms, o 1998 m. lapkričio 20 d. posėdyje iš komiteto, įsteigto remiantis Direktyvos 89/552/EEB 23a straipsniu, gavo pastabas. 1998 m. gruodžio 23 d. raštu Komisija informavo JK, kad kilo abejonių dėl priemonių, apie kurias pranešta, taikymo srities, todėl negalima įvertinti, ar tos priemonės suderinamos su Bendrijos teise. 2000 m. gegužės 5 d. raštu JK pranešė Komisijai apie iš dalies pakeistas priemones.

               (2)

               Komisija per tris mėnesius nuo šio pranešimo gavimo patikrino, ar šios priemonės neprieštarauja Bendrijos teisei, ypač atsižvelgdama į šių priemonių proporcingumą ir nacionalinės konsultavimosi tvarkos skaidrumą.

               (3)

               Svarstydama priemones Komisija atsižvelgė į turimus JK žiniasklaidos apžvalgos duomenis.

               (4)

               Į JK priemones įtrauktas itin reikšmingų visuomenei įvykių sąrašas buvo sudarytas aiškiai ir skaidriai, taip pat JK pradėtos išsamios konsultacijos.

               (5)

               Komisija įsitikino, kad JK priemonių sąraše nurodyti įvykiai atitiko bent du iš toliau nurodytų kriterijų, kurie laikomi patikimais įvykių reikšmės visuomenei rodikliais: i) ypatingas visuotinis atgarsis valstybėje narėje, o ne vien tik reikšmingas įvykis tiems, kas paprastai domisi tam tikra sporto šaka ar veikla; ii) bendrai pripažįstama išskirtinė kultūrinė reikšmė valstybės narės gyventojams, ypač svarbūs kultūrinei tapatybei; iii) nacionalinės komandos dalyvavimas tam tikrame renginyje vykstant tarptautinės reikšmės varžyboms ar turnyrui; ir iv) įvykis tradiciškai transliuojamas nemokamos televizijos ir sulaukęs didelio žiūrovų dėmesio.

               (6)

               Daugelis JK priemonių sąraše nurodytų įvykių, įskaitant vasaros ir žiemos olimpines žaidynes, pasaulio futbolo taurės ir Europos čempionato finalo turnyrus, priskiriami renginiams, kurie tradiciškai laikomi visuomenei itin reikšmingais, kaip aiškiai nurodyta Direktyvos 97/36/EB 18 konstatuojamojoje dalyje. Šie renginiai turi ypatingą visuotinį atgarsį JK, kadangi yra ypač populiarūs plačiojoje visuomenėje (nesvarbu, kokia dalyvių tautybė), o ne tik tarp tų, kurie paprastai domisi sporto renginiais.

               (7)

               Futbolo asociacijos taurės finalas JK susilaukia ypatingo visuotinio atgarsio kaip išskirtinės Anglijos futbolo lygos varžybos ir reikšmingas nacionalinis renginys, be to, jis žinomas visame pasaulyje.

               (8)

               Škotijos futbolo asociacijos taurės finalas susilaukia ypatingo visuotinio atgarsio – tai renginys, prilygstantis (Anglijos) futbolo asociacijos taurės finalui.

               (9)

               Žirgų lenktynės su kliūtimis (Grand National) JK susilaukia visuotinio atgarsio kaip tradicinis pasaulinio garso renginys, be to, turi visuotinai pripažįstamą, akivaizdžią kultūrinę reikšmę šios šalies gyventojams ir yra JK nacionalinės savimonės dalis.

               (10)

               Derbyje vykstančios žirgų lenktynės JK susilaukia visuotinio atgarsio kaip pagrindinis greičio lenktynių sezono renginys, kuris yra įtrauktas į nacionalinių renginių kalendorių bei turi visuotinai pripažįstamą, akivaizdžią kultūrinę reikšmę šios šalies gyventojams, kaip išskirtinai Britanijoje organizuojamas renginys, peržengiantis socialinių klasių ribas ir susilaukiantis susidomėjimo visoje šalyje.

               (11)

               Vimbldono finalinis teniso turnyras JK susilaukia visuotinio atgarsio kaip pagrindinis pasaulinio garso JK teniso turnyras, jis išsamiai nušviečiamas žiniasklaidoje. Be to, šis renginys JK susilaukia visuotinio atgarsio ir turi akivaizdžią kultūrinę reikšmę, nes šiose varžybose sėkmingai dalyvauja JK atstovai.

               (12)

               Regbio lygos iššūkio taurės finalas (Rugby League Challenge Cup Final) ir Regbio pasaulio taurės turnyras (Rugby World Cup) JK susilaukia visuotinio atgarsio kaip visuotinį susidomėjimą keliantys renginiai, pritraukiantys žmones, kurie paprastai šiomis varžybomis nesidomi. „Šešių tautų“ regbio turnyro (Six Nations Rugby Tournament) rungtynės, kuriose dalyvauja JK sudarančios šalys (2), JK susilaukia ypatingo visuotinio atgarsio kaip svarbus JK sporto renginių kalendoriaus įvykis.

               (13)

               Kriketo varžybos (Test Matches), žaidžiamos Anglijoje, JK susilaukia visuotinio atgarsio kaip pagrindinis nacionalinių vasaros sporto sezono renginys, kuriame dalyvauja Anglijos komanda ir geriausios užsienio valstybių komandos. Šios varžybos patraukia visų socialinių klasių ir regionų dėmesį. Kriketo pasaulio taurės (Cricket World Cup) varžybos (finalas, pusfinaliai ir varžybos, kuriose dalyvauja JK sudarančių šalių komanda) JK susilaukia visuotinio atgarsio, nes jos sudaro dalį atskiro šios sporto šakos pasaulio čempionato, kuriame dalyvauja JK komandos, besivaržančios aukščiausiu lygiu. Be to, kriketo varžybos turi visuotinai pripažįstamą, akivaizdžią kultūrinę reikšmę JK gyventojams, nes jos priimtinos visoms kultūroms ir padeda įgyvendinti socialinę sanglaudą bei stiprina JK ir Sandraugos ryšius.

               (14)

               Sandraugos žaidynės (Commonwealth Games) JK susilaukia ypatingo visuotinio atgarsio kaip tradicinis renginys, kuriame dalyvauja JK atstovai, besivaržantys aukščiausiu lygiu.

               (15)

               Pasaulio lengvosios atletikos čempionatas (World Athletics Championship) JK susilaukia ypatingo visuotinio atgarsio, nes šis išskirtinis renginys yra skirtas tik lengvajai atletikai ir jame aukščiausiu lygiu dalyvauja JK atstovai.

               (16)

                  Ryder taurės varžybos JK susilaukia ypatingo visuotinio atgarsio, nes tai reikšmingas ir unikalus tarptautinis renginys, kuriame aukščiausiu lygiu dalyvauja JK žaidėjai.

               (17)

               Atvirasis (Britanijos) golfo turnyras (Open Golf Tournament) JK susilaukia ypatingo visuotinio atgarsio, nes tai išskirtinis Britanijos golfo reginys ir vienas ryškiausių bei seniausių pasaulio golfo renginių.

               (18)

               Į sąrašą įtraukti įvykiai, įskaitant tuos, kurie laikomi visuma, o ne sudaryti iš vienas po kito vykstančių atskirų įvykių, tradiciškai transliuojami nemokamos televizijos ir sutraukia daug televizijos žiūrovų. Jei išskirtiniais atvejais kalbama ne apie vientisus įvykius (į sąrašą įtrauktos kriketo pasaulio taurės varžybos), jų sąrašas yra ribotas (nes į jį įtraukiamas tik finalas, pusfinaliai ir rungtynės, kuriose dalyvauja nacionalinės komandos) ir jam reikia tik tinkamos retransliacijos. Bet kuriuo atveju jis atitinka du kriterijus, kurie yra laikomi patikimais įvykių reikšmės visuomenei rodikliais (13 konstatuojamoji dalis).

               (19)

               JK priemonės yra proporcingos, kad pateisintų nuo pagrindinės ES sutartyje nustatytos laisvės teikti paslaugas remiantis svarbiausia priežastimi – visuomenės interesu, t. t. užtikrinti visuomenei itin reikšmingų įvykių transliavimą, leidžiančią nukrypti nuostatą.

               (20)

               JK priemonės neprieštarauja EB konkurencijos taisyklėms, kadangi išvardytiems įvykiams transliuoti reikalavimus atitinkančio transliuotojo apibrėžtis grindžiama objektyviais kriterijais, sudarančiais sąlygas faktinei ir galimai konkurencijai dėl teisių transliuoti šiuos įvykius įgijimo. Be to, išvardytų įvykių skaičius nėra toks neproporcingas, kad iškreiptų konkurenciją nemokamos ir mokamos televizijos vartotojų rinkose.

               (21)

               JK priemonių proporcingumą pabrėžia faktas, kad kai kuriems į sąrašą įtrauktiems įvykiams reikia retransliacijos.

               (22)

               Kai Komisija informavo kitas valstybes nares apie JK priemones ir pasikonsultavo su remiantis Direktyvos 89/552/EEB 23a straipsniu įsteigtu komitetu, Švietimo ir kultūros generalinis direktorius 2000 m. liepos 28 d. raštu pranešė JK, kad Europos Komisija neketina prieštarauti priemonėms, apie kurias buvo pranešta.

               (23)

               Šios priemonės buvo paskelbtos Europos Bendrijų oficialiojo leidinio C serijoje (3) vadovaujantis Direktyvos 89/552/EEB 3a straipsnio 2 dalimi.

               (24)

               Remiantis Pirmosios instancijos teismo sprendimu byloje T-33/01 Infront WM prieš Komisiją, pripažinimas, kad vadovaujantis Direktyvos 89/552/EEB 3a straipsnio 1 dalimi nustatytos priemonės neprieštarauja Bendrijos teisei, prilygsta sprendimui, kurį turi priimti Komisija. Todėl šiuo sprendimu būtina pripažinti, kad priemonės, apie kurias pranešė JK, neprieštarauja Bendrijos teisei. Priemonės, nurodytos šio sprendimo priede, turėtų būti skelbiamos Europos Sąjungos oficialiajame leidinyje remiantis Direktyvos 89/552/EEB 3a straipsnio 2 dalimi.

               (25)

               Siekiant užtikrinti teisinį apibrėžtumą, šis sprendimas turėtų būti taikomas nuo priemonių, apie kurias pranešė JK, pirmojo paskelbimo Europos Sąjungos oficialiajame leidinyje,

         NUSPRENDĖ:
   1 straipsnis
   Priemonės, apie kurias JK 2000 m. gegužės 5 d. pranešė Komisijai remdamasi Direktyvos 89/552/EEB 3a straipsnio 1 dalimi ir kurios paskelbtos 2000 m. lapkričio 18 d. Europos Bendrijų oficialiajame leidinyje C 328, neprieštarauja Bendrijos teisei.
   2 straipsnis
   Priemonės, nurodytos šio sprendimo priede, skelbiamos Europos Sąjungos oficialiajame leidinyje remiantis Direktyvos 89/552/EEB 3a straipsnio 2 dalimi.
   3 straipsnis
   Šis sprendimas taikomas nuo 2000 m. lapkričio 18 d.

      Priimta Briuselyje, 2007 m. spalio 16 d.

            Komisijos vardu

         Viviane REDING

            Komisijos narė

      (1)  OL L 298, 1989 10 17, p. 23. Direktyva su pakeitimais, padarytais Europos Parlamento ir Tarybos direktyva 97/36/EB (OL L 202, 1997 7 30, p. 60).

      (2)  JK sąrašas buvo iš dalies pakeistas 2001 m., po to, kai šio renginio pavadinimas buvo pakeistas iš „Penkių tautų“ regbio turnyro į „Šešių tautų“ regbio turnyrą.

      (3)  OL C 328, 2000 11 18, p. 2.

      PRIEDAS
      JK nustatytos priemonės, kurios turi būti skelbiamos remiantis Direktyvos 89/552/EEB 3a straipsnio 2 dalimi, pateiktos šiose ištraukose:
      (Ištraukos iš 1996 m. Transliavimo įstatymo (Broadcasting Act 1996) IV dalies)
      1996 m. TRANSLIAVIMO ĮSTATYMAS
      55   skyrius
      IV   DALIS
      Sporto ir kiti nacionalinės reikšmės renginiai
      Į sąrašą įtraukti įvykiai

                  1)

                  Šioje dalyje į sąrašą įtrauktas įvykis yra sporto renginys arba kitas nacionalinės reikšmės įvykis, kuris šiuo metu yra įtraukiamas į šioje dalyje ministro sudarytą sąrašą.

                  2)

                  Ministras negali bet kuriuo metu sudaryti, peržiūrėti arba nebetvarkyti tokio sąrašo, kaip minima 1 poskirsnyje, kol iš pradžių nepasikonsultavo su:

                              a)

                              BBC;

                              b)

                                 Welsh Authority;

                              c)

                              Komisija; ir

                              d)

                              kalbant apie atitinkamą įvykį, su asmeniu, iš kurio galima įsigyti teisę transliuoti šį įvykį per televiziją;

                        o atitinkamas įvykis šiame poskirsnyje yra sporto renginys arba kitas nacionalinės reikšmės įvykis, kurį ministras siūlo įtraukti į sąrašą arba iš jo išbraukti.

                  3)

                  Ministras, sudaręs arba peržiūrėjęs tokį sąrašą, kaip paminėta 1 poskirsnyje, jį paskelbia tokiu būdu, koks, jo nuomone, yra tinkamas patraukti dėmesį:

                              a)

                              asmenų, minimų 2 poskirsnyje; ir

                              b)

                              bet kurio asmens, kuris turi licenciją, Komisijos suteiktą pagal 1990 m. įstatymo I dalį, arba skaitmeninės programos licenciją, Komisijos suteiktą pagal šio įstatymo I dalį.

                  4)

                  Šiame skirsnyje į „nacionalinės reikšmės“ sąvoką įtraukti Anglijos, Škotijos, Velso ar Šiaurės Airijos gyventojų interesai.

                  5)

                  Papildomai į tokį sąrašą įtraukus bet kokį atitinkamą įvykį, paminėtą 1 poskirsnyje, nedaromas poveikis:

                              a)

                              bet kurios sutarties, sudarytos prieš datą, kai ministras konsultavosi su asmenimis, paminėtais 2 poskirsnyje, dėl siūlomo papildymo, galiojimui; arba

                              b)

                              teisių, įgytų pagal tokią sutartį, įgyvendinimui.

                  6)

                  Ministro sudarytas sąrašas pagal 1990 m. įstatymo 182 skirsnį (kadangi tas sąrašas galioja iki šio skirsnio nuostatų įsigaliojimo) laikomas sudarytu šioje dalyje.

            Paslaugų kategorijos

                  1)

                  Šioje dalyje televizijos programos, skirstomos į šias dvi kategorijas:

                              a)

                              2 poskirsnyje nurodytos televizijos programos, teikiamos be mokesčio, už į šią paslaugą įtrauktų programų priėmimą;

                              b)

                              visos televizijos programos, šiuo metu neįtrauktos į a punkto taikymo sritį.

                  2)

                  1 poskirsnio a punkte nurodytos paslaugos yra šios:

                              a)

                              regioninės ir nacionalinės Channel 3 paslaugos;

                              b)

                                 Channel 4; ir

                              c)

                              BBC teikiamos televizijos programų transliavimo paslaugos.

                  3)

                  Ministras gali nutarimu iš dalies pakeisti 2 poskirsnį, t. t. iš jos išbraukti bet kurią paslaugą arba papildyti jame nurodytas paslaugas kita paslauga.

                  4)

                  3 poskirsnyje paminėtas nutarimas gali būti anuliuojamas Parlamento rezoliucija.

            […]
      Apribojimai transliuoti per televiziją į sąrašą įtrauktą įvykį

                  1)

                  Asmuo, teikiantis paslaugą, priskiriamą vienai iš 98 skirsnio 1 poskirsnyje nustatytų kategorijų (toliau – pirmoji paslauga) ir skirtą priimti visoje Jungtinės Karalystės teritorijoje ar jos dalyje, teikdamas šią paslaugą negali transliuoti tiesiogiai viso įvykio, įrašyto į sąrašą, ar jo dalies, negavęs išankstinio Komisijos sutikimo, nebent jei:

                              a)

                              kitas asmuo, teikiantis kitai šiame poskirsnyje apibrėžtai kategorijai priskiriamą paslaugą (toliau – antroji paslauga), įsigijo teisę į antrąją paslaugą įtraukti tiesioginį viso įvykio ar jo dalies transliavimą; ir

                              b)

                              regionas, kuriame teikiama antroji paslauga, patenka į regioną (arba jį apima (beveik) visą), kuriame teikiama pirmoji paslauga.

                  2)

                  Komisija gali anuliuoti bet kurį sutikimą, kurį davė pagal 1 poskirsnį.

                  3)

                  1 poskirsnio nuostatų nesilaikymas nedaro įtakos jokios sutarties galiojimui.

                  4)

                  1 poskirsnis negalioja tuo atveju, jei televizijos programų transliavimo paslaugų teikėjas, teikiantis pirmąją paslaugą, naudojasi teisėmis, įgytomis prieš įsigaliojant šiam skirsniui.

            Komisijos įgaliojimai skirti baudą

                  1)

                  Jei Komisija:

                              a)

                              yra įsitikinusi, kad licencijos pagal 1990 m. įstatymo I dalį arba skaitmeninės programos licencijos pagal šio įstatymo I dalį turėtojas nesilaikė 101 skirsnio 1 poskirsnio reikalavimų; ir

                              b)

                              nėra įsitikinusi, kad atsižvelgiant į visas aplinkybes negalima pagrįstai tikėtis, jog jis laikysis to poskirsnio reikalavimų;

                        Komisija gali pareikalauti, kad jis per nurodytą laikotarpį Komisijai sumokėtų nustatytą finansinę baudą.

                  2)

                  Jei Komisija yra įsitikinusi, kad teikdamas prašymą dėl sutikimo pagal 101 skirsnio 1 poskirsnį, licencijos pagal 1990 m. įstatymo I dalį arba skaitmeninės programos licencijos pagal šio įstatymo I dalį turėtojas:

                              a)

                              pateikė jai informaciją, kurios esminės detalės buvo neteisingos; arba

                              b)

                              nesuteikė esminės informacijos, siekdamas suklaidinti Komisiją;

                        ji gali pareikalauti, kad jis per nurodytą laikotarpį Komisijai sumokėtų nustatytą finansinę baudą.

                  3)

                  Bet kurios finansinės baudos, nustatytos bet kuriam asmeniui pagal 1 arba 2 poskirsnį, suma neviršija sumos, gautos dauginant atitinkamą atlygį iš nustatyto daugiklio.

                  4)

                  3 poskirsnyje:

                              a)

                              atitinkamas atlygis – tai Komisijos nustatoma suma, atitinkanti tam tikrą atlygio, kurį sumoka baudą turintis mokėti asmuo, įsigydamas teisę transliuoti per televiziją aptariamą įvykį, dalį; ir

                              b)

                              nustatytas daugiklis – tai skaičius, kurį savo nutarimu periodiškai nustato ministras.

                  5)

                  4 poskirsnio b punkte nurodytas nutarimas gali būti anuliuojamas Parlamento rezoliucija.

                  6)

                  Jei Komisija gauna sumą, mokėtiną jai pagal 1 ar 2 poskirsnio nuostatas, ši suma nepriskiriama Komisijos pajamoms, nes ji mokama į konsoliduotąjį fondą.

                  7)

                  Bet kurią sumą, mokėtiną bet kurio asmens Komisijai pagal 1 ar 2 poskirsnio nuostatas, Komisija gali išieškoti kaip to asmens nesumokėtą skolą.

            Ataskaita ministrui

                  1)

                  Jei Komisija:

                              a)

                              yra įsitikinusi, kad transliuotojas nesilaikė 101 skirsnio 1 poskirsnio reikalavimų; ir

                              b)

                              nėra įsitikinusi, kad atsižvelgiant į visas aplinkybes negalima pagrįstai tikėtis, jog jis laikysis to poskirsnio reikalavimų;

                        ji teikia ataskaitą šiuo klausimu ministrui.

                  2)

                  Jei Komisija yra įsitikinusi, kad teikdamas prašymą dėl sutikimo pagal 101 skirsnio 1 poskirsnį transliuotojas:

                              a)

                              pateikė jai informaciją, kurios esminės detalės buvo neteisingos; arba

                              b)

                              nesuteikė esminės informacijos, siekdamas suklaidinti Komisiją;

                        ji teikia ataskaitą šiuo klausimu ministrui.

                  3)

                  Šiame skirsnyje „transliuotojas“ – tai BBC arba Welsh Authority.

            Nurodymų kodeksas

                  1)

                  Komisija sudaro ir periodiškai peržiūri kodeksą:

                              a)

                              kuriame nustatytos sąlygos, kuriomis į sąrašą įtrauktų įvykių transliacija per televiziją paprastai ar konkretaus į sąrašą įtraukto įvykio atveju šioje dalyje traktuotina arba netraktuotina kaip tiesioginė; ir

                              b)

                              kuriame nustatanti nurodymai sprendžiant klausimus, į kuriuos Komisija atsižvelgs nuspręsdama:

                                          i)

                                          duoti ar anuliuoti sutikimą pagal 101 skirsnio 1 poskirsnį; arba

                                          ii)

                                          ar pagal 102 skirsnio 1 poskirsnį arba 103 skirsnio 1 poskirsnį, atsižvelgiant į visas aplinkybes, negalima pagrįstai tikėtis, kad televizijos programų transliavimo paslaugų teikėjas įvykdys 101 skirsnio 1 poskirsnio reikalavimus.

                  2)

                  Naudodamasi savo įgaliojimais pagal šią dalį Komisija atsižvelgia į kodekso nuostatas.

                  3)

                  Prieš sudarydama arba peržiūrėdama kodeksą Komisija konsultuojasi su asmenimis, kurie Komisijai atrodo tinkami.

                  4)

                  Komisija, sudariusi arba peržiūrėjusi tokį kodeksą, jį paskelbia tokiu būdu, koks, jos nuomone, yra tinkamas patraukti dėmesį:

                              a)

                              BBC;

                              b)

                                 Welsh Authority;

                              c)

                              bet kurio asmens, iš kurio gali būti įsigyjama teisė transliuoti per televiziją į sąrašą įtrauktą įvykį;
                              ir

                              d)

                              bet kurio asmens, kuris turi licenciją, Komisijos suteiktą pagal 1990 m. įstatymo I dalį, arba skaitmeninės programos licenciją, Komisijos suteiktą pagal šio įstatymo I dalį.

            IV dalies ir papildomų nuostatų aiškinimas

                  1)

                  Šioje dalyje (nebent pagal kontekstą būtų reikalaujama kitaip):

                              „Channel 4“ reiškia tą patį kaip ir 1990 m. įstatymo I dalyje;

                              „Komisija“ reiškia Nepriklausomą televizijos komisiją (Independent Television Commission);

                              sąvokai „į sąrašą įtrauktas įvykis“ taikoma 97 skirsnio 1 poskirsnyje nurodyta reikšmė;

                              sąvoka „tiesiogiai“ aiškinama remiantis kodeksu, sudarytu pagal 104 skirsnį;

                              „nacionalinė Channel 3 paslauga“ ir „regioninė Channel 3 paslauga“ reiškia tą patį kaip ir 1990 m. įstatymo I dalyje;

                              „televizijos programų transliavimo paslauga“ reiškia tą patį kaip ir 1990 m. įstatymo I dalyje;

                              sąvokai „televizijos programų transliavimo paslaugų teikėjas“ taikoma 99 skirsnio 2 poskirsnyje nurodyta reikšmė;

                              „televizijos programos“ reiškia tą patį kaip ir 1990 m. įstatymo I dalyje.

                  2)

                  1990 m. įstatymo 182 skirsnis (tam tikri įvykiai neturi būti rodomi taikant mokamos televizijos sąlygas) nustoja galioti.

            (Ištraukos iš 2000 m. Nutarimo dėl televizijos programų transliavimo (Television Broadcasting Regulations 2000))
      ĮSTATYME NUMATYTOS PRIEMONĖS
      2000 m. Nr. 54
      TRANSLIAVIMAS
      2000 m. Nutarimas dėl televizijos programų transliavimo

         Priimta: 2000 m. sausio 14 d.

         Pateikta Parlamentui: 2000 m. sausio 14 d.

         Įsigaliojo: 2000 m. sausio 19 d.

      Kadangi ministras yra ministras (1),atsakingas už televizijos programų transliavimo srityje taikomas priemones pagal 1972 m. Europos Bendrijų akto 2 skirsnio 2 poskirsnį; (2),
      Todėl dabar ministras, naudodamasis jam suteiktais įgaliojimais pagal 1972 m. Europos Bendrijų akto 2 skirsnio 2 poskirsnį ir visais kitais įgaliojimais, leidžiančiais jam priimti nutarimus, priima šiuos nutarimus:
      Nuorodos ir įsigaliojimas

                  1)

                  Šie nutarimai gali būti cituojami kaip 2000 m. Nutarimas dėl televizijos programų transliavimo.

                  2)

                  Šie nutarimai įsigalioja 2000 m. sausio 19 d.

            […]
      1996 m. Transliavimo įstatymo pakeitimai
      3.   1996 m. Transliavimo įstatymo (3) IV dalis (sporto ir kiti nacionalinės reikšmės renginiai) iš dalies pakeista pagal šio nutarimo planą.
      […]
      2000 m. sausio 14 d.
      Chris Smith
      Kultūros, žiniasklaidos ir sporto ministras

         PRIEDAS
         3 nutarimas
         1996 m. transliavimo įstatymo pakeitimai: sporto ir kiti nacionalinės reikšmės renginiai
         1.   98 skirsnyje atliktas šis pakeitimas:
         Paslaugų kategorijos

                     1)

                     Šioje dalyje televizijos programos ir palydovinio transliavimo paslaugos, priklausančios Europos ekonominei erdvei (toliau – EEE), padalytos į dvi kategorijas:

                                 a)

                                 televizijos programos ir EEE palydovinio transliavimo paslaugos, kurios šiuo metu atitinka keliamas sąlygas; ir

                                 b)

                                 visos kitos televizijos programos ir EEE palydovinio transliavimo paslaugos.

                     2)

                     Šiame skirsnyje „keliamos sąlygos“, kurias turi atitikti paslauga, yra šios:

                                 a)

                                 už paslaugą neturi būti reikalaujama jokio atlygio; ir

                                 b)

                                 paslauga turi būti pasiekiama ne mažiau kaip 95 % Jungtinės Karalystės gyventojų.

                     3)

                     2 poskirsnio a punkte neatsižvelgiama į mokestį, mokėtiną įsigyjant transliavimo licenciją, kaip apibrėžta 1949 m. Bevielio telegrafo įstatymo (Wireless Telegraphy Act 1949) 1 skirsnio 7 poskirsnyje.

                     4)

                     2 poskirsnio b punkto sąlyga:

                                 a)

                                 turi būti laikoma įvykdyta regioninės Channel 3 paslaugos atveju, jei ši sąlyga įvykdyta viso Channel 3 atveju; ir

                                 b)

                                 turi būti laikoma įvykdyta Channel 4 atveju, jei ši sąlyga įvykdyta Channel 4 ir S4C atveju, imant abu kanalus kartu.

                     5)

                     Komisija periodiškai skelbia sąrašą televizijos programų ir EEE palydovinio transliavimo paslaugų, kurios, jos nuomone, atitinka keliamas sąlygas.

                     6)

                     Šiame skirsnyje „EEE palydovinio transliavimo paslauga“ reiškia bet kurią paslaugą, kurią:

                                 a)

                                 sudaro perdavimas, skirtas bendrai priimti televizijos programas palydoviniu ryšiu, ir

                                 b)

                                 teikia asmuo, kuris pagal Tarybos direktyvą 89/552/EEB yra EEE valstybės, išskyrus JK, jurisdikcijoje.

               […]
         3.   101 skirsnio (apribojimai transliuoti per televiziją į sąrašą įtrauktą įvykį) 1 poskirsnyje sąvoka „asmuo“, minima pirmą kartą, pakeičiama sąvoka „televizijos programų transliavimo paslaugų teikėjas“.
         […]
         9.   105 skirsnio 1 poskirsnyje (IV dalies aiškinimas) –

                     a)

                     po „Komisijos“ apibrėžties įterpta: „reikšmingam įvykiui, susijusiam su EEE valstybe, išskyrus JK, taikoma 101A skirsnyje nustatyta reikšmė;“;

                     b)

                     sąvokos „tiesiogiai“ apibrėžtyje prieš žodį „interpretuojama“ įrašomi žodžiai „kalbant apie į sąrašą įtraukto įvykio transliaciją per televiziją“; ir

                     c)

                     po „nacionalinių Channel 3 paslaugų“ ir „regioninių Channel 3 paslaugų“ apibrėžties įrašomi šie žodžiai: „S4C reiškia tą patį kaip ir 1990 m. įstatymo I dalyje;“.

               (Ištraukos iš ITC kodekso dėl į sąrašą įtrauktų sporto ir kitų renginių, peržiūrėto 2000 m. sausio mėn.)
         Kodeksas dėl į sąrašą įtrauktų sporto ir kitų renginių
         (Peržiūrėtas 2000 m. sausio mėn.)
         Įvadas
         1.   1996 m. Transliavimo įstatyme (toliau – įstatymas), iš dalies pakeistame 2000 m. Nutarimu dėl televizijos programų transliavimo (toliau – nutarimas), reikalaujama, kad ITC sudarytų ir periodiškai peržiūrėtų kodeksą, kuriame pateikti nurodymai tam tikrais klausimais, susijusiais su sporto ir kitų nacionalinės reikšmės renginių, kuriuos kultūros, žiniasklaidos ir sporto ministras įtraukė į sąrašą, transliavimu per televiziją. ITC šį kodeksą parengė po konsultacijų su transliuotojais, sporto organizacijomis, sporto renginių teisių turėtojais ir kitomis suinteresuotosiomis šalimis, siekdama atlikti įstatyme numatytą pareigą, kaip apibrėžta įstatymo 104 skirsnyje. […]
         2.   Įstatyme televizijos programų transliavimo paslaugų teikėjams draudžiama įsigyti išimtines teises tiesiogiai transliuoti per televiziją visą į sąrašą įtrauktą įvykį ar jo dalį ir išimtinėmis sąlygomis transliuoti tokį įvykį be išankstinio ITC sutikimo (žr. įstatymo IV dalį). Pagal įstatymą ITC yra įgaliota nustatyti finansinę baudą jos licencijų turėtojams, jei nesilaikoma draudimo tiesiogiai transliuoti į sąrašą įtrauktų įvykių, jei ITC buvo pateikta neteisinga informacija arba nebuvo pateikta esminė informacija. BBC ir S4C atveju ITC turi pateikti ataskaitą aptariamu klausimu ministrui. Naudodamasi šiais įgaliojimais ITC atsižvelgs į kodekso nuostatas.
         3.   „Į sąrašą įtrauktus įvykius“ pagal įstatymą parengia ministras, o dabartinis sąrašas pateikiamas 1 priede. Ministras gali bet kuriuo metu įtraukti į sąrašą naujus įvykius ir juos išbraukti, tačiau tik pasitaręs su BBC, Welsh Authority, ITC ir aptariamo renginio teisių turėtoju. 1998 m. birželio mėn. ministras išplėtė sąrašą siekdamas įtraukti B grupės įvykius. Suprantama, kad šie įvykiai bus traktuojami skirtingai nei A grupės įvykiai. A grupės įvykiai – tai įvykiai, kurių negalima transliuoti tiesiogiai išimtinėmis teisėmis, nebent būtų įvykdyti tam tikri kriterijai. Kriterijai ir dalykai, į kuriuos turi atsižvelgti ITC, nustatyti 12–16 dalyse. B grupės įvykiai – tai įvykiai, kurių negalima transliuoti tiesiogiai išimtinėmis teisėmis, nebent buvo tinkamai reglamentuojama retransliacija. Minimalus retransliacijos standartas, kurį ITC traktuos kaip tinkamą nuostatą, nustatytas 17 ir 18 dalyse.
         […]
         Bendroji nuostata ir kontekstas
         6.   Į sąrašą įtrauktų įvykių tiesioginio transliavimo tikslais įstatyme apibrėžiamos dvi paslaugų, susijusių su televizijos programomis, kategorijos: tos paslaugos, susijusios su televizijos programomis, ir EEE palydovinio transliavimo paslaugos, kurios šiuo metu atitinka keliamas sąlygas (toliau – pirmoji kategorija) ir visos kitos paslaugos, susijusios su televizijos programomis, bei EEE palydovinio transliavimo paslaugos (toliau – antroji kategorija). Keliamos sąlygos apibrėžtos a punkte – kad už paslaugą neturi būti reikalaujama jokio atlygio, ir b punkte – kad paslauga turi būti pasiekiama ne mažiau kaip 95 % Jungtinės Karalystės gyventojų. Paslaugos, susijusios su televizijos programomis, ir EEE palydovinio transliavimo paslaugos, kurios patenka į pirmąją kategoriją, bus nurodytos sąraše, o jį periodiškai skelbs ITC (žr. 2 priedą). Šie reikalavimai nustatyti įstatyme, kurį pakeitė 2000 m. Nutarimas dėl televizijos programų transliavimo. Bet kurioje sutartyje, kurią sudarė transliuotojas į sąrašą įtrauktam įvykiui tiesiogiai transliuoti, privalo būti nustatyta, kad įsigytos teisės rodyti įvykį teikiant paslaugą, įtrauktą tik į vieną kategoriją iš dviejų, t. t. kiekvienai kategorijai turi būti sudaryta atskira sutartis. Vienoje iš dviejų kategorijų paslaugą teikiančiam transliuotojui (pirmoji paslauga) draudžiama išimtinai tiesiogiai transliuoti visą A grupės įvykį ar jo dalį, negavus išankstinio Komisijos sutikimo, nebent transliuotojas, teikiantis kitos kategorijos (antroji paslauga) paslaugą įsigijo teisę tiesiogiai transliuoti įvykį arba tą pačią įvykio dalį. Regionas, kuriame teikiama antroji paslauga, patenka į regioną (arba jį apima (beveik) visą), kuriame teikiama pirmoji paslauga. Pirmąją ir antrąją paslaugas gali teikti licencijų turėtojai, priklausantys tam pačiam savininkui, tačiau tarp jų turi būti po transliuotoją, veikiantį abiejose minėtose kategorijose.
         7.   Apribojimai taikomi tik teisėms, įsigytoms arba įsigaliojus 1996 m. įstatymo 101 skirsniui, t. t. nuo 1996 m. spalio 1 d., arba po to, kai ministras pradėjo konsultuotis su teisių turėtojais apie sąrašo pokyčius, t. t. po 1997 m. lapkričio 25 d., kaip nurodyta 1 priede.
         8.   Įvykis gali būti įtrauktas į sąrašą dėl jo „nacionalinės reikšmės“ atskirai Anglijoje, Škotijoje, Velse ar Šiaurės Airijoje. Todėl, pavyzdžiui, į sąrašą įtrauktas Škotijos futbolo asociacijos taurės finalas. Įstatyme leidžiama tuos įvykius transliuoti tik atitinkamoje Jungtinės Karalystės dalyje, kurioje, tikėtina, jie susilaukia daugiausia žiūrovų susidomėjimo. Todėl 2 priede pateiktoje nuorodoje į Channel 3 turimi omenyje asmenys arba grupės, kuriems teikiamos regioninės Channel 3 paslaugos, arba Channel 3 kaip visuma.
         9.   Įstatyme siekiama suteikti galimybę transliuoti tiesiogiai. Svarbu pabrėžti, kad įstatyme nereikalaujama į sąrašą įtrauktus įvykius transliuoti tiesiogiai arba negarantuojama tiesioginė transliacija, įskaitant transliaciją Channel 3, Channel 4 ir BBC kanalais. Be to, įstatyme nedraudžiama išimtinė į sąrašą įtrauktų įvykių tiesioginė transliacija teikiant šias ar kitas paslaugas, tačiau ITC turi būti įsitikinusi, kad įvykdyti tam tikri kriterijai (žr. 12–18 dalis).
         10.   Toliau pateikiami tam tikri nurodymai, kuriuos turi pateikti ITC. ITC periodiškai peržiūrės šiuos nurodymus ir remdamasi patirtimi gali juos iš dalies keisti.
         „Tiesioginės transliacijos“ apibrėžtis
         11.   Įstatymo 104 skirsnyje reikalaujama, kad ITC nurodytų sąlygas, kuriomis apskritai į sąrašą įtrauktų įvykių ar vieno konkretaus į sąrašą įtraukto įvykio transliacija traktuojama arba netraktuojama kaip tiesioginė. Svarstydama šį klausimą ITC atsižvelgė į tai, kad žiūrovai suinteresuoti stebėti renginį, jei įmanoma, tuo pačiu metu, kai jis vyksta. Tai leidžia manyti, kad daugelio sporto renginių tiesioginė televizijos programų transliacija, įskaitant tokius renginius, kurie vyksta skirtingose laiko juostose, turėtų būti apibrėžiama kaip transliacija, kuri vyksta vienu metu su renginiu (t. y. tuo pačiu metu, kai vyksta įvykis). Tačiau kadangi įvykių pobūdis ir trukmė yra skirtingi, neįmanoma rasti vieno apibrėžimo. Šis aiškinimas yra pakankamai lankstus:

                     —

                     tiesioginės transliacijos apribojimai bus taikomi, kol vyksta aptariamas įvykis,

                     —

                     jei renginio metu vyksta atskiri žaidimai arba rungtynės, apribojimai bus taikomi, kol vyksta kiekvienas atskiras žaidimas arba rungtynės,

                     —

                     vieno įvykio atveju, kuris, kaip planuojama, truks kelias dienas, apribojimai bus taikomi kiekvienos dienos žaidimui, kol jis vyksta,

                     —

                     įvykio, kurį sudaro apibrėžtos atskiros dalys, sutampančios laiko atžvilgiu (pvz., olimpinės žaidynės arba FIFA pasaulio taurės finalai), todėl jo negalima viso sinchroniškai transliuoti, atveju apribojimai bus taikomi kiekvienoms varžyboms ar rungtynėms, tarsi tai būtų atskiras įvykis.

               Klausimai, į kuriuos reikia atsižvelgti duodant arba anuliuojant sutikimą išimtinei transliacijai
         12.   Pagal įstatymo 104 skirsnio 1 poskirsnio b punktą ITC turi pateikti nurodymus sprendžiant klausimus, į kuriuos atsižvelgs nustatydama, ar duoti sutikimą transliuotojui, teikiančiam vienos kategorijos paslaugą (pirmoji paslauga) išimtinėmis sąlygomis tiesiogiai transliuoti įvykį (įvykio dalį), jei joks kitas transliuotojas, teikiantis kitos kategorijos paslaugą (antroji paslauga), neįsigijo tų pačių teisių arba jei regionas, kuriame turi būti teikiama antroji paslauga, nepatenka į (beveik) visą regioną, kuriame teikiama pirmoji paslauga, arba jo neapima.
         13.   Sprendžiant, ar duoti sutikimą, ITC pakanka tik nustatyti, kad buvo visuotinai žinoma apie galimybę įsigyti teises ir nė vienas transliuotojas, teikiantis kitos kategorijos paslaugą, nepareiškė pageidavimo įsigyti tas teises iš teisių turėtojo arba nepateikė pasiūlymo konkurse, skirtam įsigyti teises. Tačiau ITC pageidaus įsitikinti, ar transliuotojai turėjo realią galimybę įsigyti teises objektyviomis ir pagrįstomis sąlygomis ir, susidarydama nuomonę šiuo klausimu, ji atsižvelgs į kai kuriuos (arba visus) šiuos kriterijus:

                     —

                     bet koks kvietimas pareikšti susidomėjimą, nesvarbu, ar publikuojant viešą skelbimą, ar skelbiant uždarą konkursą įsigyti teises, turi būti viešas ir vienu metu pateikiamas transliuotojams, teikiantiems paslaugas abiejose kategorijose,

                     —

                     derybų pradžioje dokumentuose ir (arba) rinkodaros literatūroje turi būti aprašytos visos esminės derybų ir teisių įsigijimo proceso aplinkybės bei visos esminės sąlygos, įskaitant informaciją, kokias teises galima įsigyti,

                     —

                     jei teisės į sąraše nurodytą įvykį yra įtrauktos į teisių paketą, šis neturi būti patrauklesnis transliuotojams, teikiantiems paslaugas tik vienoje iš dviejų kategorijų. Būtų geriau, jei teises būtų galima įsigyti atskirai nuo kitų teisių, pvz., teisių į reikšmingiausius momentus, įrašytas laidas, kitus įvykius,

                     —

                     su teisių įsigijimu susijusios sąlygos ar sąnaudos (pvz., gamybos sąnaudos) turi būti aiškiai nurodytos ir negali suteikti pranašumo vienai paslaugų kategorijai,

                     —

                     už teises prašoma kaina turi būti teisinga, pagrįsta ir nediskriminuoti nė vienos programų transliavimo paslaugos kategorijos. Kokia bus teisinga kaina, priklausys nuo siūlomų teisių ir jų vertės transliuotojui. Įvairios kainos, tikėtina, gali būti traktuojamos kaip teisingos, tačiau nuspręsdama dėl kainos teisingumo ITC atsižvelgs, inter alia, į šiuos aspektus:

                     —

                     ankstesni mokesčiai už įvykį ar panašius įvykius,

                     —

                     kuriuo paros metus tiesiogiai transliuojamas įvykis,

                     —

                     pajamos arba potencialus žiūrovų skaičius, siejamas su tiesiogiai transliuojamu įvykiu (pvz., galimybė parduoti reklamą ir reklamuoti rėmėjus; numatomos pajamos iš abonentinio mokesčio),

                     —

                     laikotarpis, kuriam siūlomos teisės, ir

                     —

                     konkurencija rinkoje.

               14.   Reali galimybė įsigyti teises yra dar ir tuomet, kai transliuotojams suteikiamas pagrįstas laikotarpis įsigyti teises. Pagrįstas laikotarpis priklausys nuo kiekvieno atvejo aplinkybių, įskaitant derybų ir programos, kurios metu transliuojamas įvykis, gamybos bei perdavimo sudėtingumo ir ar įvykis įvyks greitai po tos datos, kada siūlomos teisės. Duotas laikas turėtų suteikti visoms šalims realią galimybę derėtis ir pasiekti susitarimą, tačiau jis neturėtų būti pernelyg ištęstas, kad transliuotojams neiškiltų kliūčių ar apribojimų laikytis šio kodekso nuostatų.
         15.   ITC sutikimo taip pat reikia tais atvejais, kai regionas, kuriame paslauga turi būti teikiama, nepatenka į (beveik) visą regioną, kuriame teikiama kita paslauga, arba jo neapima. Svarstydama, ar duoti sutikimą, ITC atsižvelgs į žiūrovų interesus skirtinguose regionuose ir į skirtingų transliuotojų aprėpiamus transliavimo regionus.
         16.   Sutikimas paprastai bus duodamas visam laikotarpiui, kuriam įsigytos teisės, pripažįstant faktą, kad sumokėtoje kainoje, inter alia, atsispindės įsigytų teisių galiojimo laikotarpis. Tačiau ITC anuliuos sutikimą, jei transliuotojas, kuriam buvo duotas sutikimas, to pageidaus arba jei sutikimas buvo duotas remiantis neteisinga arba klaidinančia informacija. Be to, ITC svarstys, ar anuliuoti sutikimą, jei paaiškės, kad teisės buvo įsigytos ilgesniam laikotarpiui, taip siekiant apeiti šį įstatymą. Svarstydama, kas yra ilgesnis laikotarpis, ITC atsižvelgs į šio ir panašių įvykių precedentus, įskaitant laikotarpius, kuriems teisės suteiktos ne Jungtinės Karalystės transliuotojams, perduodantiems programas į užsienį.
         17.   1 priedo B grupės sąraše nurodytų įvykių atveju ITC sutikimą išimtinai tiesiogiai transliuoti įvykį duos transliuotojui, teikiančiam vienos kategorijos paslaugą (pirmoji paslauga), jei transliuotojas, teikiantis kitos kategorijos paslaugą (antroji paslauga), tinkamai reglamentuoja retransliaciją. Tinkamas reglamentavimo minimumas, ITC nuomone, bus tuomet, jei teikiant antrąją paslaugą bus įsigytos teisės transliuoti suredaguotus reikšmingiausius momentus arba įrašytas laidas, sudarančias ne mažiau kaip 10 % planuojamos įvykio trukmės (ar atskiro žaidimo, renginyje vykstančio konkrečią dieną), jei transliuojama ne mažiau kaip 30 minučių įvykio (ar atskiro žaidimo, renginyje vykstančio konkrečią dieną), kuris trunka valandą ar ilgiau (atsižvelgiama į didesnį dydį). Todėl jei įvykį sudaro keli skirtingi komponentai, vykstantys vienu metu, planuojama įvykio trukmė apibrėžiama kaip laikas, praėjęs nuo tos dienos renginio pirmojo komponento planuojamos pradžios. Teikiant antrąją paslaugą privaloma vykdyti suredaguotų reikšmingiausių momentų ar įrašytų laidų redakcinę turinio ir plano kontrolę, išskyrus galimą apribojimą, kad teikiant antrąją paslaugą suredaguoti reikšmingiausi momentai ar įrašytos laidos pradedamos transliuoti tik praėjus tam tikram laikotarpiui po suplanuotos įvykio pabaigos (ar atskiro žaidimo, renginyje vykstančio konkrečią dieną). Galima nustatyti tokį ilgiausią laikotarpį:

                     Planuojama įvykio pabaiga

                     Didžiausias uždelsimas

                     Po vidurnakčio ir iki 8.00 val.

                     Suredaguoti reikšmingiausi momentai ar įrašytos laidos pradedamos transliuoti ne vėliau kaip 10.00 val.

                     Nuo 8.00 iki 20.30 val.

                     Iki 2 val.

                     Nuo 20.30 iki 22.00 val.

                     Suredaguoti reikšmingiausi momentai ar įrašytos laidos pradedamos transliuoti ne vėliau kaip 22.30 val.

                     Nuo 22.00 val. iki vidurnakčio

                     Iki 30 min.

               18.   Be to, teisę tiesiogiai komentuoti įvykį radijo eteryje privalo būti įsigijusi radijo stotis, kuri transliuoja nacionalinei auditorijai, arba organizacija, teikianti informaciją apie sportą radijo stotims, sudarančioms nacionalinį (arba beveik nacionalinį) tinklą.
         19.   Tokia situacija gali susidaryti, jei teikiant antrąją paslaugą negalima ar nenorima teikti tinkamos netiesioginės transliacijos ar apskritai netiesioginės transliacijos. Tada ITC nuspręs, ar duoti sutikimą išimtinėmis teisėmis tiesiogiai transliuoti be retransliacijos ir taikys tuos pačius ar panašius kriterijus, nustatytus 12–16 dalyse.
         Aplinkybės, kuriomis galima netaikyti sankcijų
         20.   104 skirsnyje taip pat reikalaujama, kad ITC pateiktų nurodymus sprendžiant klausimus, į kuriuos ji atsižvelgtų spręsdama, ar nepagrįsta tikėtis, kad televizijos programų transliavimo paslaugų teikėjas laikysis apribojimų tiesiogiai transliuoti į sąrašą įtrauktus įvykius ir ar turėtų būti taikomos sankcijos, jei draudimo nesilaikoma. Atsižvelgiant į ilgus laikotarpius, kurie paprastai suteikiami siūlyti, parduoti ir įsigyti teises, ITC mano, kad labai retai susidaro aplinkybės, kuriomis transliuotojui būtų protinga transliuoti išimtinėmis teisėmis be ITC sutikimo. Transliuotojas, kuris tiesiogiai transliuoja į sąrašą įtrauktą įvykį be ITC sutikimo ir nesilaiko 101 skirsnio 1 poskirsnio nuostatų, turės įtikinti ITC, kad laikotarpis nuo galimybės įsigyti teises iki paties įvykio buvo per trumpas, kad būtų galima gauti šį sutikimą, arba kad transliuotojas manė, jog laikosi nuostatų, bet jo nuomonė buvo pagrįsta neteisinga informacija. Tačiau pastarojoje situacijoje reikės įtikinti ITC, kad transliuotojas ėmėsi visų pagrįstų veiksmų siekdamas įsitikinti, kad kitas transliuotojas, teikiantis kitos kategorijos paslaugą, įsigijo teises.
         Sutikimo gavimo tvarka
         21.   Prašymas ITC duoti sutikimą tiesiogiai transliuoti į sąrašą įtrauktą įvykį išimtinėmis teisėmis turi būti pateiktas raštu ITC sekretoriui, prie jo turi būti pridedama visa tokį prašymą pagrindžianti informacija ir nurodomos pateisinančios aplinkybės bei visa kita būtina papildoma informacija. Prašymai turi būti pateikti labai iš anksto (jei įmanoma, ne vėliau kaip prieš tris mėnesius) prieš įvykį, kad ITC turėtų pakankamai laiko nuspręsti, ar duoti sutikimą. Apsvarstydama prašymą ITC pirmiausia paprastai paskelbia viešą pranešimą, kviečiantį transliuotojus, teikiančius kitos kategorijos paslaugas negu ta, kuriai priskiriamas prašytojas, arba teisių turėtojus ir kitas suinteresuotąsias šalis pateikti pastabas apie prašymą. Atsižvelgdama į jų atsakymus ir savo tyrimus šiuo klausimu ITC gali paprašyti pareiškėjo pateikti papildomą informaciją raštu ir (arba) dalyvauti susitikime su ITC darbuotojais.
         22.   Transliuotojai turėtų įsidėmėti, kad pagal įstatymą reikia ITC sutikimo tiesiogiai transliuoti išimtinėmis teisėmis B grupės įvykius, net jei laikomasi minimalių reikalavimų, nustatytų 17 ir 18 dalyse. Tačiau tokiomis aplinkybėmis sutikimas bus duotas automatiškai.
         23.   ITC kiek įmanoma greičiau atsakys į bet kurį prašymą. ITC paskelbs savo sprendimus ir jų priėmimo priežastis, tačiau atsižvelgs ir į teisėtą šalių suinteresuotumą išlaikyti konfidencialumą.
         […]
         2000 m. sausio mėn.

         1 PRIEDĖLIS
         JK į sąrašą įtraukti sporto renginiai
         A   Grupė

                     Olimpinės žaidynės

                     FIFA pasaulio futbolo taurės finalinis turnyras

                     Futbolo asociacijos taurės finalas

                     Škotijos futbolo asociacijos taurės finalas (Škotijoje)

                     Žirgų lenktynės su kliūtimis

                        Derby žirgų lenktynės

                     Vimbldono finalinis teniso turnyras

                     Europos futbolo čempionato finalinis turnyras

                     Regbio lygos iššūkio taurės finalinės varžybos (*)

                     Regbio pasaulio taurės varžybos (*)

               B   Grupė

                     Kriketo varžybos, žaidžiamos Anglijoje

                     Vimbldono teniso turnyro ne finalinis turnyras

                     Visos kitos rungtynės Regbio pasaulio taurės finaliniame turnyre (*)

                     „Penkių tautų“ regbio turnyro rungtynės, kuriose dalyvauja JK sudarančios šalys (4) (*)

                     Sandraugos žaidynės (*)

                     Pasaulio lengvosios atletikos čempionatas (*)

                     Kriketo pasaulio taurės varžybos – finalas, pusfinaliai ir varžybos, kuriose dalyvauja JK sudarančių šalių komandos (*)

                        Ryder taurė (*)

                     Atvirasis (Britanijos) golfo turnyras (*)

               Pastaba
         Apribojimai taikomi teisėms, įsigytoms po 1996 m. spalio 1 d., išskyrus žvaigždute pažymėtus įvykius – jiems apribojimai taikomi nuo 1997 m. lapkričio 25 d. (5).

         2 PRIEDĖLIS
         Paslaugų, atitinkančių „keliamas sąlygas“, kaip apibrėžta 2000 m. Nutarime dėl televizijos programų transliavimo,sąrašas

                     CHANNEL 3 (ITV)

                     CHANNEL 4

                     BBC 1

                     BBC 2

               (Ministro atsakymas raštu į 1997 m. lapkričio 25 d. Parlamento nario Hugh Bayley klausimą)
         Kultūra, žiniasklaida ir sportas
         Sporto transliavimas
         H. Bayley: Klausimas kultūros, žiniasklaidos ir sporto ministrui, kokios pažangos jis pasiekė peržiūrėdamas sporto renginius, įtrauktus į sąrašą pagal 1996 m. Transliavimo įstatymo IV dalį; ir ar jis padarys pareiškimą.
         Chris Smith: Aš pasitariau su suinteresuotosiomis šalimis dėl principų, kuriais turėtume remtis įtraukdami įvykius į sąrašą, ir šiandien skelbiu kriterijus, kurie, tikiuosi, leis paversti šį procesą skaidresniu. Be to, sudariau ekspertų grupę iš asmenų, kompetentingų spręsti klausimus, susijusius su sportu, transliavimu ir viešąja politika. Šios grupės nariai:

                     Lordas Gordon of Strathblane (pirmininkas)

                     Alastair Burt

                     Jack Charlton

                     Steve Cram

                     Parlamento narė Kate Hoey

                     Michael Parkinson

                     Clive Sherling

                     Prof. David Wallace

               Aš paprašiau šią grupę spręsti klausimus remiantis šiais paskelbtais kriterijais:

                     a)

                     ar įvykiai arba įvykių dalys turėtų būti išbraukti iš sąrašo?
                     ir

                     b)

                     ar kiti reikšmingi sporto renginiai turėtų būti įtraukti į sąrašą?

               Sąrašo peržiūros procese pirmiausia oficialiai konsultuojamasi su šiuo metu į sąrašą įtrauktų įvykių ir kitų reikšmingų sporto renginių teisių turėtojais, kaip reikalaujama 1996 m. įstatyme. Iš jų gautos pastabos buvo pateiktos ekspertų grupei.
         Būtina tartis su šių renginių teisių turėtojais:
         Šiuo metu į sąrašą įtraukti renginiai:

                     Olimpinės žaidynės

                     FIFA pasaulio futbolo taurės finalai

                     Futbolo asociacijos taurės finalas

                     Škotijos futbolo asociacijos taurės finalas (į sąrašą įtrauktos tik Škotijoje)

                     Kriketo varžybos, žaidžiamos Anglijoje

                     Vimbldono teniso turnyras (šiuo metu į sąrašą įtrauktas tik finalų savaitgalis)

                     Žirgų lenktynės su kliūtimis

                        Derby žirgų lenktynės

               Kiti reikšmingi sporto renginiai:

                     Kriketo pasaulio taurė

                     Regbio pasaulio taurė

                     Europos futbolo čempionatas

                     Sandraugos žaidynės

                     Pasaulio lengvosios atletikos čempionatas

                     Britanijos didžiojo prizo lenktynės

                     „Penkių tautų“ regbio turnyras

                     Atvirasis golfo turnyras

                        Ryder taurė

               Grupė gali prašyti, kad į peržiūrą būtų įtraukti kiti renginiai ir kad būtų tariamasi su šių renginių teisių turėtojais.
         Grupė pradės darbą nedelsiant ir tikiuosi, kad ji pateiks man rekomendacijas iki Velykų. Tuomet nuspręsiu, kokius pakeitimus (jei jų bus) reikės atlikti dabartiniame sąraše.
         (Ištraukos iš Kultūros, žiniasklaidos ir sporto ministerijos komunikato, 1997 m. lapkričio 25 d.)
         […]
         3.   Kriterijai, kuriais savo svarstymuose turi remtis peržiūros grupė:
         Pastabos dėl nurodymų įtraukiant į sąrašą pagrindinius sporto renginius
         Svarstydamas, ar renginį įtraukti į sąrašą, ministras turi pasitarti su transliavimo reguliavimo institucijomis ir aptariamų teisių turėtojais. Šioje pastaboje nustatomi veiksniai, į kuriuos ministras atsižvelgs nuspręsdamas, ar įtraukti renginį į sąrašą.
         Kad renginys būtų tinkamas sąrašui, jis turi atitikti šiuos pagrindinius kriterijus:

                     —

                     renginys turi susilaukti ypatingo nacionalinio atgarsio, jis neturi būti tiesiog reikšmingas tiems, kas paprastai domisi atitinkamu sportu; tai įvykis, kuris suvienija tautą; jis turi nuolatinę vietą nacionalinių renginių kalendoriuje.

               Toks renginys, tikėtina, pateks į vieną ar abi šias kategorijas:

                     —

                     jis yra reikšmingas nacionalinis arba tarptautinis sporto renginys,

                     —

                     jame dalyvauja nacionalinė komanda arba nacionaliniai atitinkamos sporto šakos atstovai.

               Pagrindinį kriterijų atitinkantis renginys, tikėtina, bus įtrauktas į sąrašą, tačiau toks renginys nėra automatiškai įtraukiamas į sąrašą. Labiau tikėtina, kad renginys bus įtrauktas į sąrašą, jei jis pasižymės konkrečiomis savybėmis, kurios paskatins jį įtraukti į sąrašą, pavyzdžiui:

                     —

                     jis gali sutraukti didelę televizijos žiūrovų auditoriją,

                     —

                     jis yra anksčiau tradiciškai transliuotas tiesiogiai, teikiant nekoduotos transliacijos paslaugą.

               Svarstydamas, ar tokį renginį įtraukti į sąrašą, ministras atsižvelgs į kitus veiksnius, lemiančius galimas sąnaudas ir naudą atitinkamai sporto šakai, transliavimo pramonei ir žiūrovams, pavyzdžiui:

                     —

                     ar praktiška siūlyti bendro pobūdžio kanale transliuoti tiesiogiai visą renginį – ilgai trunkantys renginiai, pavyzdžiui, visą sezoną trunkantys čempionatai, kurių metu vyksta daug rungtynių, paprastai nėra įtraukiami į sąrašą kaip vientisas įvykis,

                     —

                     įtraukimo į sąrašą poveikis, mažinantis sporto šakos ar potencialias pajamas, ir to sumažėjimo padariniai investicijoms, didinančioms dalyvių skaičių ir (arba) gerinančioms rezultatus ir (arba) sudarančioms saugias sąlygas,

                     —

                     galimas įtraukimo į sąrašą poveikis transliavimo rinkai, įskaitant būsimas investicijas į sporto renginių transliacijas, varžybų lygį ir viešąsias paslaugas teikiančių transliuotojų poziciją,

                     —

                     ar yra sudaryti susitarimai siekiant užtikrinti, kad visiems žiūrovams renginys bus pasiekiamas, t. t. transliuojant reikšmingiausius jo momentus, įrašytas laidas ir (arba) radijo komentarus.

               Svarstydamas, kokie renginiai galėtų būti įtraukti į sąrašą, ministras atsižvelgs į šių kitų veiksnių visumą. Nė vienas atskiras veiksnys automatiškai neturės įtakos, kad renginys būtų įtrauktas į sąrašą, ir nė vienas atskiras kriterijus, kurio neatitiko renginys, nelems, kad renginys būtų išbrauktas iš svarstymų.
         4.   Ministras pranešimą paskelbė atsakyme raštu į Parlamento nario Hugh Bayley (Jorko miestas) klausimą.
         (Ministro atsakymas raštu į 1998 m. birželio 25 d. Parlamento nario Gareth R. Thomas klausimą)
         Kultūra, žiniasklaida ir sportas
         Į sąrašą įtraukti sporto renginiai
         Gareth R. Thomas: Klausimas kultūros, žiniasklaidos ir sporto ministrui, ar jis padarys pranešimą apie pagrindinių renginių, įtrauktų į sąrašą pagal 1996 m. Transliavimo įstatymo IV dalį, peržiūros rezultatus.
         Chris Smith: Šiuo metu sąrašo peržiūra yra užbaigta. Peržiūrą atlikau remdamasis kriterijais, kuriuos paskelbiau praėjusiais metais. Aš dažnai rėmiausi dėl sąrašo kriterijais ir turiniu, nuodugniai išnagrinėjau man pateiktą daugybę prašymų. Aš pritariau pagrindiniams principams, išvardytiems ataskaitoje, kurią man pateikė ekspertų grupė, vadovaujama lordo Gordon de Strathblaine.
         Aš nedelsdamas peržiūrėsiu renginių sąrašą pagal 1996 m. Transliavimo įstatymo IV dalį.
         Aš palieku šiuos renginius sąraše, pagal kurį nekoduotos antžeminės televizijos transliuotojams turi būti leidžiama teikti tiesioginę transliaciją (A kategorijos, kaip apibrėžta 1996 m. įstatyme):

                     Olimpinės žaidynės

                     FIFA pasaulio futbolo taurės finalinis turnyras

                     Futbolo asociacijos taurės finalinės rungtynės

                     Škotijos futbolo asociacijos taurės finalas (Škotijoje)

                     Žirgų lenktynės su kliūtimis

                        Derby žirgų lenktynės

                     Vimbldono teniso turnyro finalai.

               Į sąrašą įtraukiu šiuos renginius pagal tą patį pagrindą:

                     Europos futbolo čempionato finalinis turnyras

                     Regbio lygos iššūkio taurės finalas

                     Regbio pasaulio taurės finalas.

               Išsamiai išnagrinėjęs ekspertų grupės rekomendacijas nusprendžiau, kad daug Pasaulio taurės ir Europos futbolo čempionato kvalifikacinių turnyrų rungtynių atitinka kriterijus, leidžiančius jas įtraukti į sąrašą. Aš manau, kad svarbu, jog lemiamas šių turnyrų varžybas galėtų pamatyti visi žiūrovai, todėl ketinu siekti susitarimų Europos lygiu, kad būtų išsaugotos šių turnyrų lemiamų varžybų tiesioginės nekoduotos transliacijos.
         Aš taip pat įtraukiu į sąrašą papildomus renginius, remdamasis skirtingomis sąlygomis. Kalbant apie šiuos renginius, aš rekomendavau Nepriklausomai televizijos komisijai leisti B kategorijos transliuotojui rodyti tiesiogines transliacijas išimtinėmis teisėmis (kaip nurodyta 1996 m. įstatyme), jei A kategorijos transliuotojas imsis tinkamų priemonių dėl retransliacijos. Aš paprašiau ITC apsvarstyti, kaip nustatyti minimalų priimtiną tokios retransliacijos standartą, kad į jį būtų įtrauktos visos įrašytos laidos, reikšmingiausi momentai ir tiesioginiai radijo komentarai.
         Todėl įtraukiu į sąrašą šiuos renginius:

                     Kriketo varžybos, žaidžiamos Anglijoje

                     Vimbldono teniso turnyro ne finalinės varžybos

                     Visos kitos rungtynės Regbio pasaulio taurės finaliniame turnyre

                     „Penkių tautų“ regbio turnyro rungtynės, kuriose dalyvauja JK sudarančios šalys

                     Sandraugos žaidynės

                     Pasaulio lengvosios atletikos čempionatas

                     Kriketo pasaulio taurės varžybos – finalas, pusfinaliai ir varžybos, kuriose dalyvauja JK sudarančių šalių komandos

                        Ryder taurė

                     Atvirasis (Britanijos) golfo turnyras.

         (1)  S.I. 1997/1174.

         (2)  1972 m., 68 skyrius; iš dalies pakeitus Europos Bendrijų akto 1 skirsnio 2 poskirsnį 1993 m. Europos ekonominės erdvės akto 1 skirsniu (51 skyrius), pagal Europos Bendrijų akto 2 skirsnio 2 poskirsnį galima priimti nutarimus, skirtus įgyvendinti Jungtinės Karalystės įsipareigojimus, nustatytus arba atsiradusius pagal Europos ekonominės erdvės susitarimą, 1992 m. gegužės 2 d. pasirašytą Porte (Cm 2073), ir pagal šį susitarimą patikslinantį Protokolą, pasirašytą Briuselyje 1993 m. kovo 17 d. (Cm 2183).

         (3)  1996 m., 55 skyrius.

         (4)  Šiame priede pateikiamos ištraukos iš ITC kodekso, apie kurį 2000 m. gegužės 5 d. JK pranešė Komisijai. Tačiau JK sąrašas 2001 m. buvo iš dalies pakeistas po to, kai šis renginys buvo pervadintas į „Šešių tautų“ regbio turnyrą.

         (5)  Pakeitus pavadinimą į „Šešių tautų“ regbio turnyrą, šiam renginiui apribojimai taikomi nuo 2001 m. sausio 24 d.


19.2.2016

               LT

               Europos Sąjungos oficialusis leidinys

               C 65/200

         P7_TA(2013)0252
   Audito Rūmų nario skyrimas
   2013 m. birželio 12 d. Europos Parlamento sprendimas dėl siūlymo skirti George‘ą Pufaną Audito Rūmų nariu (C7-0115/2013 – 2013/0805(NLE))
   (Konsultavimasis)
   (2016/C 065/37)

      Europos Parlamentas,

               —

               atsižvelgdamas į Sutarties dėl Europos Sąjungos veikimo 286 straipsnio 2 dalį, pagal kurią Taryba kreipėsi į Parlamentą dėl konsultacijos (C7-0115/2013),

               —

               atsižvelgdamas į Darbo tvarkos taisyklių 108 straipsnį,

               —

               atsižvelgdamas į Biudžeto kontrolės komiteto pranešimą (A7-0181/2013),

               A.

               kadangi Biudžeto kontrolės komitetas įvertino siūlomo kandidato kvalifikaciją, visų pirma atsižvelgdamas į Sutarties dėl Europos Sąjungos veikimo 286 straipsnio 1 dalyje nustatytus reikalavimus;

               B.

               kadangi per 2013 m. gegužės 27 d. Biudžeto kontrolės komiteto posėdį buvo surengtas kandidato, kurį Taryba siūlo skirti Audito Rūmų nariu, klausymas;

               1.

               teikia teigiamą nuomonę dėl Tarybos pasiūlymo skirti George‘ą Pufaną Audito Rūmų nariu;

               2.

               paveda Pirmininkui perduoti šį sprendimą Tarybai ir susipažinti – Audito Rūmams, kitoms Europos Sąjungos institucijoms ir valstybių narių audito institucijoms.


title: 2009/234/EB: 2008 m. balandžio 22 d. Europos Parlamento sprendimas dėl Europos policijos koledžo 2006 finansinių metų sąskaitų uždarymo

text:
31.3.2009

               LT

               Europos Sąjungos oficialusis leidinys

               L 88/250

         2008 m. balandžio 22 d.

      EUROPOS PARLAMENTO SPRENDIMAS

   dėl Europos policijos koledžo 2006 finansinių metų sąskaitų uždarymo
   (2009/234/EB)
   EUROPOS PARLAMENTAS,
   atsižvelgdamas į 2006 finansinių metų Europos policijos koledžo galutines metines ataskaitas (1),
   atsižvelgdamas į Audito Rūmų ataskaitą dėl Europos policijos koledžo 2006 finansinių metų galutinių metinių ataskaitų kartu su Koledžo atsakymais (2),
   atsižvelgdamas į 2008 m. vasario 12 d. Tarybos rekomendaciją (5843/2008 – C6-0084/2008),
   atsižvelgdamas į EB sutartį, ypač į jos 276 straipsnį,
   atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,
   atsižvelgdamas į 2005 m. rugsėjo 20 d. Tarybos sprendimą 2005/681/TVR, įsteigiantį Europos policijos koledžą (CEPOL) ir panaikinantį Sprendimą 2000/820/TVR (4), o ypač į jo 16 straipsnį,
   atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,
   atsižvelgdamas į Darbo tvarkos taisyklių 71 straipsnį ir V priedą,
   atsižvelgdamas į Biudžeto kontrolės komiteto pranešimą ir Piliečių laisvių, teisingumo ir vidaus reikalų komiteto nuomonę (A6–0121/2008),

               1.

               nurodo, kad Europos policijos koledžo galutinės metinės ataskaitos pridėtos prie Audito Rūmų ataskaitos;

               2.

               pritaria Europos policijos koledžo 2006 finansinių metų sąskaitų uždarymui;

               3.

               paveda Pirmininkui perduoti šį sprendimą Europos policijos koledžo direktoriui, Tarybai, Komisijai ir Audito Rūmams ir pasirūpinti, kad jis būtų paskelbtas Europos Sąjungos oficialiajame leidinyje (L serijoje).

            Pirmininkas

         Hans-Gert PÖTTERING

            Generalinis sekretorius

         Harald RØMER

      (1)  OL C 261, 2007 10 31, p. 52.

      (2)  OL C 309, 2007 12 19, p. 105.

      (3)  OL L 248, 2002 9 16, p. 1.

      (4)  OL L 256, 2005 10 1, p. 63.

      (5)  OL L 357, 2002 12 31, p. 72.


title: 2008 m. lapkričio 21 d. Tarybos sprendimas (ES) 2016/1850 dėl Ganos, vienos šalies, ir Europos bendrijos bei jos valstybių narių, kitos šalies, tarpinio ekonominės partnerystės susitarimo pasirašymo ir laikino taikymo

text:
21.10.2016

               LT

               Europos Sąjungos oficialusis leidinys

               L 287/1

         TARYBOS SPRENDIMAS (ES) 2016/1850
   2008 m. lapkričio 21 d.
   dėl Ganos, vienos šalies, ir Europos bendrijos bei jos valstybių narių, kitos šalies, tarpinio ekonominės partnerystės susitarimo pasirašymo ir laikino taikymo
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 133 ir 181 straipsnius kartu su 300 straipsnio 2 dalies pirmos pastraipos pirmuoju sakiniu,
   atsižvelgdama į Komisijos pasiūlymą,
   kadangi:

               (1)

               2002 m. birželio 12 d. Taryba įgaliojo Komisiją pradėti derybas su AKR šalimis dėl ekonominės partnerystės susitarimų;

               (2)

               derybos dėl tarpinio ekonominės partnerystės susitarimo (toliau – tarpinis EPS) su Gana buvo baigtos, o 2007 m. gruodžio 13 d. tarpinis EPS parafuotas;

               (3)

               tarpinio EPS 75 straipsnyje numatyta iki įsigaliojimo jį taikyti laikinai;

               (4)

               tarpinis EPS turėtų būti pasirašytas Bendrijos vardu ir laikinai taikomas, kiek jis susijęs su Bendrijos kompetencijai tenkančiais elementais, su sąlyga, kad vėliau jis bus sudarytas,

         NUSPRENDĖ:
   1 straipsnis
   Bendrijos vardu patvirtinamas Ganos, vienos šalies, ir Europos bendrijos bei jos valstybių narių, kitos šalies, tarpinio ekonominės partnerystės susitarimo pasirašymas, su sąlyga, kad dėl minėto tarpinio ekonominės partnerystės susitarimo sudarymo bus priimtas Tarybos sprendimas.
   Tarpinio EPS tekstas pridedamas prie šio sprendimo.
   2 straipsnis
   Tarpinio EPS 73 straipsnio 2 dalies tikslais, EPS komitetas turi būti sudarytas, iš vienos pusės, Tarybos narių ir Komisijos atstovų, ir, iš kitos pusės, iš Ganos Vyriausybės atstovų. Komisija turi pasiūlyti Tarybai priimti sprendimą dėl Europos bendrijos pozicijos derybose dėl EPS komiteto darbo tvarkos taisyklių.
   3 straipsnis
   Tarybos pirmininkas įgaliojamas skirti asmenį (-is), kuris (-ie) bus įgaliotas (-i) Europos bendrijos vardu pasirašyti tarpinį EPS, jeigu jis bus sudarytas.
   4 straipsnis
   Tarpinis EPS, kiek jis susijęs su Bendrijos kompetencijai tenkančiais elementais, taikomas laikinai, kaip nustatyta šio susitarimo 75 straipsnyje, kol bus baigtos jo sudarymo procedūros. Komisija paskelbs pranešimą, kuriame bus pateikta informacija apie laikinojo taikymo pradžios datą.

      Priimta Briuselyje 2008 m. lapkričio 21 d.

            Tarybos vardu

            Pirmininkas

         E. WOERTH


title: 2016 m. balandžio 11 d. Tarybos sprendimas (ES) 2016/590 dėl Paryžiaus susitarimo, priimto pagal Jungtinių Tautų bendrąją klimato kaitos konvenciją, pasirašymo Europos Sąjungos vardu

text:
19.4.2016

               LT

               Europos Sąjungos oficialusis leidinys

               L 103/1

         TARYBOS SPRENDIMAS (ES) 2016/590
   2016 m. balandžio 11 d.
   dėl Paryžiaus susitarimo, priimto pagal Jungtinių Tautų bendrąją klimato kaitos konvenciją, pasirašymo Europos Sąjungos vardu
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 192 straipsnio 1 dalį kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               2015 m. lapkričio 30 d. – gruodžio 12 d. Paryžiuje vykusioje 21-oje Jungtinių Tautų bendrosios klimato kaitos konvencijos šalių konferencijoje (COP 21) buvo priimtas susitarimo dėl pasaulinio atsako į klimato kaitos keliamą grėsmę stiprinimo tekstas. Paryžiaus susitarimas įsigalios trisdešimtą dieną nuo dienos, kai bent 55 Konvencijos šalys, kuriose bendras išmetamas šiltnamio efektą sukeliančių dujų (ŠESD) kiekis sudaro bent apie 55 % viso išmetamo kiekio, bus deponavusios savo ratifikavimo, priėmimo, patvirtinimo arba prisijungimo dokumentus. Sąjunga ir jos valstybės narės tai pat yra Konvencijos Šalys;

               (2)

               Susitarime, inter alia, nustatytas ilgalaikis tikslas, atitinkantis siekį užtikrinti, kad pasaulio temperatūros didėjimas būtų gerokai mažesnis nei 2 °C, palyginti su ikipramoninio laikotarpio lygiu, ir toliau siekti, kad ji nebūtų didesnė kaip 1,5 °C, palyginti su ikipramoninio laikotarpio lygiu. Siekdamos šio tikslo Šalys parengs paskesnius nacionaliniu lygmeniu nustatytus veiksmus, apie juos praneš ir juos palaikys;

               (3)

               2015 m. kovo 6 d. Sąjunga ir jos valstybės narės pranešė apie savo numatomus nacionaliniu lygmeniu nustatytus įpareigojančius veiksmus, kuriuose numatytas įsipareigojimas siekti privalomo tikslo – iki 2030 m. ES viduje išmetamą šiltnamio efektą sukeliančių dujų kiekį sumažinti ne mažiau kaip 40 %, palyginti su 1990 m., kaip nurodyta 2014 m. spalio 23 d. Europos Vadovų Tarybos išvadose dėl 2030 m. klimato ir energetikos politikos strategijos;

               (4)

               Susitarimas pateiktas pasirašyti Jungtinių Tautų būstinėje Niujorke nuo 2016 m. balandžio 22 d. iki 2017 m. balandžio 21 d.;

               (5)

               Susitarimas atitinka Sąjungos aplinkos apsaugos tikslus, kaip nurodyta Sutarties 191 straipsnyje, t. y. išlaikyti, saugoti ir gerinti aplinkos kokybę, saugoti žmonių sveikatą ir remti tarptautinio lygio priemones, skirtas regioninėms ar pasaulinėms aplinkos problemoms spręsti, visų pirma kovai su klimato kaita;

               (6)

               Sąjungoje yra priimta teisės aktų, kuriais įgyvendinami kai kurie iš šių tikslų. Dalis iš šių galiojančių Sąjungos teisės aktų turės būti persvarstyti siekiant įgyvendinti tam tikras Susitarimo nuostatas;

               (7)

               todėl Susitarimas turėtų būti pasirašytas Sąjungos vardu su sąlyga, kad jis bus sudarytas vėliau,

         PRIĖMĖ ŠĮ SPRENDIMĄ:
   1 straipsnis
   Įgaliojama Sąjungos vardu pasirašyti Jungtinių Tautų bendrosios klimato kaitos konvencijos Paryžiaus susitarimą. (1)

   Pasirašymas įvyks Niujorke 2016 m. balandžio 22 d. arba kuo greičiau vėliau.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą.
   3 straipsnis
   Šis sprendimas įsigalioja jo priėmimo dieną.

      Priimta Briuselyje 2016 m. balandžio 11 d.

            Tarybos vardu

            Pirmininkas

         M.H.P. VAN DAM

      (1)  Susitarimo tekstas bus paskelbtas kartu su sprendimu dėl jo sudarymo.


title: 2014/794/ES: 2014 m. lapkričio 7 d. Tarybos sprendimas dėl pozicijos, kurios Europos Sąjungos vardu turi būti laikomasi Bendradarbiavimo kultūros klausimais komitete, įsteigtame Europos Sąjungos bei jos valstybių narių ir Korėjos Respublikos laisvosios prekybos susitarimo Protokolu dėl bendradarbiavimo kultūros klausimais, dėl 15 arbitrų sąrašo sudarymo

text:
15.11.2014

               LT

               Europos Sąjungos oficialusis leidinys

               L 330/40

         TARYBOS SPRENDIMAS
   2014 m. lapkričio 7 d.
   dėl pozicijos, kurios Europos Sąjungos vardu turi būti laikomasi Bendradarbiavimo kultūros klausimais komitete, įsteigtame Europos Sąjungos bei jos valstybių narių ir Korėjos Respublikos laisvosios prekybos susitarimo Protokolu dėl bendradarbiavimo kultūros klausimais, dėl 15 arbitrų sąrašo sudarymo

      (2014/794/ES)

   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 167 straipsnio 3 dalį kartu su 218 straipsnio 9 dalimi,
   atsižvelgdama į Europos Komisijos pasiūlymą,
   kadangi:

               (1)

               2010 m. spalio 6 d. pasirašytas Europos Sąjungos bei jos valstybių narių ir Korėjos Respublikos laisvosios prekybos susitarimas (1) (toliau – Susitarimas). Į Susitarimą įtrauktas Protokolas dėl bendradarbiavimo kultūros klausimais (toliau – Protokolas), kuriuo, kaip teigiama jo 1 straipsnyje, nustatoma Šalių bendradarbiavimo sistema, pagal kurią Šalys sudaro palankesnes sąlygas kultūrinės veiklos, kultūros vertybių ir paslaugų mainams, be kita ko, inter alia, audiovizualiniame sektoriuje;

               (2)

               pagal Susitarimo 15.10 straipsnio 5 dalį jis buvo laikinai taikomas Tarybos sprendimu 2011/265/ES (2) (toliau – Sprendimas) nuo 2011 m. liepos 1 d., kol bus užbaigtos jo sudarymui būtinos procedūros;

               (3)

               pagal Sprendimo 6 straipsnį poziciją, kurios Sąjunga turi laikytis Bendradarbiavimo kultūros klausimais komitete (toliau – Komitetas) dėl teisinį poveikį turinčių sprendimų, nustato Taryba, laikydamasi Sutarties;

               (4)

               Protokolo 3A straipsnyje nurodyta, kad įsteigus Komitetą jis nedelsdamas sudaro 15 arbitrais dirbsiančių asmenų sąrašą;

               (5)

               Sąjunga turėtų nustatyti poziciją, kurios turi būti laikomasi Komitete dėl arbitrų sąrašo sudarymo;

               (6)

               todėl Sąjungos pozicija Komitete turėtų būti grindžiama pridėtu sprendimo projektu,

         PRIĖMĖ ŠĮ SPRENDIMĄ:
   1 straipsnis
   Pozicija, kurios Sąjungos vardu turi būti laikomasi Bendradarbiavimo kultūros klausimais komitete, įsteigtame Europos Sąjungos bei jos valstybių narių ir Korėjos Respublikos laisvosios prekybos susitarimo Protokolu dėl bendradarbiavimo kultūros klausimais, dėl 15 arbitrais dirbsiančių asmenų sąrašo sudarymo, grindžiama prie šio sprendimo pridedamu Bendradarbiavimo kultūros klausimais komiteto sprendimo projektu.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2014 m. lapkričio 7 d.

            Tarybos vardu

            Pirmininkas

         P. C. PADOAN

      (1)  OL L 127, 2011 5 14, p. 6.

      (2)  2010 m. rugsėjo 16 d. Tarybos sprendimas 2011/265/ES dėl Europos Sąjungos bei jos valstybių narių ir Korėjos Respublikos laisvosios prekybos susitarimo pasirašymo Europos Sąjungos vardu ir laikino taikymo (OL L 127, 2011 5 14, p. 1).

      PROJEKTAS
      ES IR KORĖJOS BENDRADARBIAVIMO KULTŪROS KLAUSIMAIS KOMITETO SPRENDIMAS Nr. …
      … m. … … d.
      dėl Europos Sąjungos bei jos valstybių narių ir Korėjos Respublikos laisvosios prekybos susitarimo Protokolo dėl bendradarbiavimo kultūros klausimais 3A straipsnyje nurodyto arbitrų sąrašo sudarymo
      BENDRADARBIAVIMO KULTŪROS KLAUSIMAIS KOMITETAS,
      atsižvelgdamas į Europos Sąjungos bei jos valstybių narių ir Korėjos Respublikos laisvosios prekybos susitarimo, pasirašyto 2010 m. spalio 6 d. Briuselyje, Protokolą dėl bendradarbiavimo kultūros klausimais, ypač į jo 3A straipsnį,
      kadangi:

                  (1)

                  Protokolo dėl bendradarbiavimo kultūros klausimais (toliau – Protokolas) 3A straipsnyje numatytas ginčų sprendimas, reglamentuotas Europos Sąjungos bei jos valstybių narių ir Korėjos Respublikos laisvosios prekybos susitarimo keturioliktame skyriuje; pagal šią tvarką ginčai yra sprendžiami kreipiantis į arbitrų kolegiją;

                  (2)

                  kilus ginčui, šalys gali konsultuotis, siekdamos susitarti dėl arbitražo kolegijos sudėties;

                  (3)

                  jei Šalys negali susitarti dėl arbitražo kolegijos sudėties, šios kolegijos sudėtis nustatoma atrenkant arbitrus burtų keliu iš sąrašo, sudaryto pagal Protokolo 3A straipsnio c punktą;

                  (4)

                  Šalys sutarė dėl 15 arbitrų sąrašo,

            PRIĖMĖ ŠĮ SPRENDIMĄ:
      1 straipsnis
      Šiuo sprendimu pagal Protokolo 3A straipsnio c punktą sudaromas 15 arbitrų sąrašas. Sąrašas yra išdėstytas šio sprendimo priede.
      2 straipsnis
      Šis sprendimas įsigalioja jo priėmimo dieną.

         Priimta … … m. … … d.

               Bendradarbiavimo kultūros klausimais komiteto vardu

               Pirmasis viceministras

               Korėjos Respublikos kultūros, sporto ir turizmo ministerija

               Generalinis direktorius Švietimo ir kultūros generalinis direktoratas

               Europos Komisijos

      PRIEDAS
      ARBITRŲ SĄRAŠAS

         ES pasiūlyti arbitrai

      James BRIDGEMAN
      Ursula KRIEBAUM
      Alessandra LANCIOTTI
      Hélène RUIZ FABRI
      Jan WOUTERS

         Korėjos pasiūlyti arbitrai

      Byung-Chol YOON
      Eun Young PARK
      Young Jae CHO
      Seung-Soo CHOI
      Chang Hwan SHIN

         Pirmininkai

      Florentino P. FELICIANO (Filipinai)
      Juan Antonio DORANTES (Meksika)
      Christian HÄBERLI (Šveicarija)
      Leng Sun CHAN (Malaizija)
      Teresa CHENG (Kinija)


title: 2009/308/EB: 2009 m. kovo 30 d. Tarybos sprendimas dėl Regionų komiteto Ispanijai atstovaujančio pakaitinio nario skyrimo

text:
2.4.2009

               LT

               Europos Sąjungos oficialusis leidinys

               L 90/23

      TARYBOS SPRENDIMAS

   2009 m. kovo 30 d.
   dėl Regionų komiteto Ispanijai atstovaujančio pakaitinio nario skyrimo
   (2009/308/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Ispanijos Vyriausybės pasiūlymą,
   kadangi:

               (1)

               2006 m. sausio 24 d. Taryba priėmė sprendimą 2006/116/EB dėl Regionų komiteto narių ir pakaitinių narių skyrimo laikotarpiui nuo 2006 m. sausio 26 d. iki 2010 m. sausio 25 d. (1)

               (2)

               Atsistatydinus Jaime RABANAL GARCÍA tapo laisva Regionų komiteto pakaitinio nario vieta,

         NUSPRENDĖ:
   1 straipsnis
   Likusiam kadencijos laikui – iki 2010 m. sausio 25 d. Regionų komiteto pakaitiniu nariu skiriamas:

               —

               Javier VELASCO MANCEBO, Director de la Oficina de Representación del Principado de Asturias.

         2 straipsnis
   Šis sprendimas įsigalioja jo priėmimo dieną.

      Priimta Briuselyje 2009 m. kovo 30 d.

            Tarybos vardu

            Pirmininkas

         P. BENDL

      (1)  OL L 56, 2006 2 25, p. 75.